കണ്ണൂര് ജയിലില് കഴിയവെ മുസ്ലിംകള്ക്ക് പ്രാര്ത്ഥിക്കാന് പായ വിരിച്ചു നല്കിയയാള് കെജി മാരാരെ വാഴ്ത്തി ജോണ് ബ്രിട്ടാസ് തിരുവനന്തപുരം: കണ്ണൂര് ജയിലില് കഴിയവെ ഒപ്പമുണ്ടായിരുന്ന മുസ്ലിം തടവുകാര്ക്ക് പ്രാര്ത്ഥിക്കാന് പായ വിരിച്ചു നല്കിയ രാഷ്ട്രീയസൗഹൃദത്തിന് ഉടമയായിരുന്നു കെജി മാരാരെന്ന് ജോണ് ബ്രിട്ടാസ് എംപി. ഇന്ന് അദ്ദേഹത്തിന്റെ പിന്മുറക്കാര് ഇത്തരത്തിലുള്ള നടപടിക്ക് മുതിരുമോ എന്നും ബ്രിട്ടാസ് ചോദിച്ചു. ജന്മഭൂമി റസിഡന്റ് എഡിറ്റര് കെ കുഞ്ഞിക്കണ്ണന് എഴുതിയ കെജി മാരാര് മനുഷ്യപ്പറ്റിന്റെ പര്യായം എന്ന പുസ്തകം ഗോവ ഗവര്ണര് അഡ്വ. പിഎസ് ശ്രീധരന് പിള്ളയില് നിന്ന് ഏറ്റുവാങ്ങി സംസാരിക്കുകയായിരുന്നു അദ്ദേഹം. രാജേട്ടന് ഒ രാജഗോപാല് എന്നോട് പറഞ്ഞിരുന്ന ഒരു കാര്യമുണ്ട്. അന്ന് കണ്ണൂര് ജയിലില് അന്ന് മാരാര് കഴിഞ്ഞിരുന്ന സമയത്ത്, അദ്ദേഹത്തിനൊപ്പം ജയിലില് അടക്കപ്പെട്ട ആള്ക്കാര്... പല രാഷ്ട്രീയപ്പാര്ട്ടീയകളില്പ്പെട്ട ആള്ക്കാരുണ്ട്. മുസ്ലിംലീഗിന്റെ പ്രവര്ത്തകര്ക്ക്, മുസ്ലിംകളായിട്ടുള്ള ജയില്ത്തടവുകാര്ക്ക് നിസ്കരിക്കാനുള്ള എല്ലാ സൗകര്യവും ചെയ്തു കൊടുക്കുന്ന, പാ വിരിച്ചു കൊടുത്ത ഒരു പശ്ചാത്തലം കൂടി കെജി മാരാര്ക്കുണ്ട്. ആ സഹിഷ്ണുതയുടെ തലത്തില് നിന്ന് കേരള രാഷ്ട്രീയം എങ്ങോട്ടു മാറിയെന്നുള്ള ഒരു ചോദ്യം രാജേട്ടന് എടുത്തിടുകയാണ്. ബ്രിട്ടാസ് പറഞ്ഞു. സംഘപരിവാര് പദ്മവ്യൂഹത്തിലേക്കാണ് എന്നറിഞ്ഞിട്ടും ഞാന് ഈ പരിപാടിയില് പങ്കെടുത്തത് കേരളത്തിന്റെ രാഷ്ട്രീയ സംസ്കാരത്തിന് അടിവരയിടാനാണ്. വിയോജിപ്പുകള് ഉണ്ടെങ്കിലും ഒരുമിച്ചിരിക്കാന് കഴിയുന്നത് ഇന്ന് കേരളത്തില് മാത്രമാണ്. അതുകൂടി നഷ്ടപ്പെടുത്തരുത്. രാഷ്ട്രീയ സൗമനസ്യവും സൗഹൃദവും നമ്മള് തിരിച്ചു വിളിക്കേണ്ടതുണ്ട് ബ്രിട്ടാസ് കൂട്ടിച്ചേര്ത്തു. ആശയപരമായും രാഷ്ട്രീയപരമായും ആണ് പോരാടേണ്ടത്. അവഹേളിച്ചും ആക്ഷേപിച്ചുമുള്ള രാഷ്ട്രീയ രീതി നമ്മുടെ സംസ്കാരത്തിന് നിരക്കുന്നതല്ല. സ്വന്തം രാഷ്ട്രീയ വിശ്വാസത്തെ മുറുകെ പിടിച്ചപ്പോള് എതിര് ചേരിയിലുള്ള രാഷ്ട്രീയ നേതാക്കളെ ബഹുമാനിക്കാനും അംഗീകരിക്കാനും കെ ജി മാരാര് കാണിച്ച മര്യാദ ഏവരും സ്മരിക്കുന്നതാണ്. ഇന്ന് അത്തരത്തില് മാരാരുടെ പിന്മുറക്കാര്ക്ക് ചിന്തിക്കാന് കഴിയുമോ എന്ന് ഇവിടെ കൂടിയിരിക്കുന്നവര് ആലോചിക്കണം അദ്ദേഹം പറഞ്ഞു. പുസ്തകത്തില് ഉള്പ്പെടുത്തിയ കോലീബി സഖ്യത്തെ കുറിച്ചും ബ്രിട്ടാസ് പ്രസംഗത്തില് പരാമര്ശിച്ചു. ബി ജെ പിയെ പ്രതിക്കൂട്ടിലാക്കുന്ന പാഴായ പരീക്ഷണം എന്ന അധ്യായം അദ്ദേഹത്തിന് വേണമെങ്കില് ഒഴിവാക്കാമായിരുന്നു. യു ഡി എഫ് അധികാരത്തില് വന്നെങ്കിലും ബി ജെ പി പ്രതീക്ഷിച്ച വിജയം ഒരു സീറ്റിലും നേടിയില്ല.കെ ജി മാരാര് പോലും തോറ്റു. ഈ പശ്ചാത്തലത്തിലാണ് തോളൊപ്പം ഇല്ലാത്തവരോട് ചങ്ങാത്തം പാടില്ല എന്ന ഗുണപാഠം അന്ന് ബി ജെ പിക്ക് ഉണ്ടായി എന്ന് കുഞ്ഞിക്കണ്ണന് പറഞ്ഞത്. എന്നാല് ബി.ജെ.പി തോളൊപ്പമായി എന്ന ചിന്ത ബി.ജെ.പി നേതാക്കള്ക്ക് ഉണ്ടോ?എങ്കില് ആ പരീക്ഷണത്തിന് സാധ്യതയുണ്ടോ? ബ്രിട്ടാസ് ചോദിച്ചു. കെജി മാരാറിന്റെ പ്രധാനപ്പെട്ട സവിശേഷത എല്ലാവരുമായിട്ടുള്ള സൗഹൃദമാണ്. 1980കളുടെ അന്ത്യത്തിലാണ് ഞാന് ഡല്ഹിയില് മാധ്യമപ്രവര്ത്തകനായി പോയത്. അന്ന് രാജേട്ടനൊക്കെ അവിടത്തെ ഞങ്ങളുടെ തണല്വൃക്ഷങ്ങളാണ്. എന്തെങ്കിലും കാര്യമുണ്ടെങ്കില് ഞങ്ങള് രാജേട്ടന്റെ വീട്ടിലേക്ക് പോകും. എന്തെല്ലാം കാര്യങ്ങളില് രാജേട്ടന് നമ്മെ സഹായിച്ചിട്ടുണ്ട്. അന്ന് എബി വാജ്പേയി വീട് ഡല്ഹി പ്രസ് ക്ലബിന്റെ എതിര്ദിശയിലാണ്. അന്ന് ഞങ്ങള് മാധ്യമപ്രവര്ത്തകര് വാര്ത്തയില്ലെങ്കില് അദ്ദേഹത്തിന്റെ വീട്ടിലേക്ക് പോകും. അവിടെ എപ്പോഴും തുറന്നുകിടക്കും. ആ വീട്ടിന്റെ കോലായില് ഇരുന്ന് സംസാരിക്കും, കളിക്കും, ചിരിക്കും. ബ്രിട്ടാസ് ഓര്ത്തെടുത്തു.ജനം ടിവി ചീഫ് എഡിറ്റര് ജികെ സുരേഷ് ബാബു പുസ്തകം പരിചയപ്പെടുത്തി. ബിജെപി ദേശീയ വൈസ് ്പ്രസിഡന്റ് എ പി അബ്ദുല്ലക്കുട്ടി, ഗ്രന്ഥകര്ത്താവ് കെ കുഞ്ഞിക്കണ്ണന്, ബിജെപി ജില്ലാ പ്രസിഡന്റ് വി.വി രാജേഷ്, ജന്മഭൂമി ന്യൂസ് എഡിറ്റര് പി ശ്രീകുമാര്, ഇന്ത്യാ ബുക്സ് എംഡി ടി.പി സുധാകരന് ബിജെപി നേതാക്കളായ ഒ രാജ ഗോപാല്, കെ രാമന്പിള, പി.കെ കൃഷ്ണദാസ്, പ്രൊഫ വി.ടി രമ തുടങ്ങിയവര് ചടങ്ങില് പങ്കെടുത്തു. ആരാണ് കെജി മാരാര്ബിജെപി മുന് പ്രസിഡണ്ടും ആര്എസ്എസിന്റെ ആദ്യകാല നേതാക്കളില് ഒരാളുമാണ് കെ.ജി മാരാര് എന്ന കുറുവണ്ണില് ഗോവിന്ദര് മാരാര്. 1934 സെപ്തംബര് 17ന് കണ്ണൂര് ജില്ലയിലെ പറശ്ശിനിക്കടവിന് അടുത്തുള്ള നണിയൂര് ഗ്രാമത്തിലാണ് ജനനം. പറശ്ശിനിക്കടവ് സ്കൂളില് അധ്യാപകനായി ജോലി ചെയ്യവെ സംഘ് പരിവാര് വേദികളില് സജീവമായി. പിന്നീട് അധ്യാപകവൃത്തി ഉപേക്ഷിച്ചു. 1956ല് പയ്യന്നൂരില് ആര്എസ്എസ് ശാഖ സ്ഥാപിച്ചു. കണ്ണൂര് ജില്ലയില് ബിജെപി പ്രവര്ത്തനങ്ങള്ക്ക് തുടക്കം കുറിച്ചത് മാരാരാണ്. ജനസംഘത്തിന്റെ സംസ്ഥാന സെക്രട്ടറിയായിരുന്നു. അടിയന്തരാവസ്ഥക്കാലത്ത് അറസ്റ്റു ചെയ്യപ്പെട്ട് 18 മാസം ജയിലിലായിരുന്നു. ബിജെപിക്കു വേണ്ടി ഒരുപാട് തെരഞ്ഞെടുപ്പുകളില് മത്സരിച്ചിട്ടുണ്ട്. എന്നാല് ഒരു പഞ്ചായത്ത് തെരഞ്ഞെടുപ്പില് പോലും ഇദ്ദേഹം തെരഞ്ഞെടുക്കപ്പെട്ടില്ല. അടിയന്തരാവസ്ഥയ്ക്ക് ശേഷം നടന്ന, 1977ലെ തെരഞ്ഞെടുപ്പില് ഉദുമ മണ്ഡലത്തില് ഇടതുപക്ഷ പിന്തുണയോടെയാണ് ജനതാപാര്ട്ടിക്കായി ഭാരതീയ ലോക്ദള് ടിക്കറ്റില് മാരാര് മത്സരിച്ചത്. 1995 ഏപ്രില് 25 ന് അന്തരിച്ചു.